3จี ADVANCE-DTACโดเด่น
เป็นไปตามคาดสำหรับผู้ยื่นคำขอรับใบอนุญาตโทรศัพท์มือถือระบบ 3จี บนคลื่นความถี่ 2.1 กิกะเฮิรตซ์ ที่มีผู้ยื่นเพียง 3 ราย
8 ต.ค. 2555

โดย...เจียรนัย อุตะมะ
เป็นไปตามคาดสำหรับผู้ยื่นคำขอรับใบอนุญาตโทรศัพท์มือถือระบบ 3จี บนคลื่นความถี่ 2.1 กิกะเฮิรตซ์ ที่มีผู้ยื่นเพียง 3 รายคือ บริษัท แอดวานซ์ อินโฟร์ เซอร์วิส (ADVANC) บริษัท โทเทิ่ล แอ็คเซ็ส คอมมูนิเคชั่น (DTAC) และบริษัท ทรู คอร์ปอเรชั่น (TRUE) โดยจะเริ่มประมูลวันที่ 16 ต.ค.นี้ และรู้ผลภายในสามวันหลังจากนั้น
คณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ (กสทช.) ได้กำหนดราคาตั้งต้นการประมูลที่ 4,500 ล้านบาทต่อชุดคลื่น 5 เมกะเฮิรตซ์ โดยจำกัดได้ขนาดคลื่นสูงสุด 15 เมกะเฮิรตซ์ จาก 45 เมกะเฮิรตซ์
3จี ที่จะรู้ผลการประมูลภายในวันที่ 19 ต.ค.นี้ ผู้ที่ได้รับประโยชน์สูงสุดคือ ADVANC และ DTAC ผู้ประกอบการที่มีส่วนแบ่งการตลาดสูงสุดอันดับหนึ่งและอันดับสอง
DTAC ได้ประโยชน์สูงสุดเพราะประหยัดค่าใช้จ่ายเกี่ยวกับผลตอบแทนที่จ่ายออกไปได้มากกว่า เมื่อทำได้บนคลื่นใหม่ 3จี จากปัจจุบันเสียส่วนแบ่งรายได้ 30% และ DTAC ใช้เงินกู้มากกว่า ADVANC ที่ต้นทุนเงินกู้นั้นต่ำกว่าต้นทุนเงินทุน แต่ปัญหาเครือข่ายล่มตั้งแต่ปลายปีก่อนเป็นต้นมาทำให้ลูกค้าไหลไปอยู่ ADVANC กันมาก
ระบบ 3จี จึงทำให้ผู้ประกอบการทั้งสองรายกินกันไม่ลง DTAC กลายเป็นหุ้นหวือหวา แต่ ADVANC จัดเป็นหุ้นที่ปลอดภัยทั้งในระยะสั้นและระยะยาวจากความได้เปรียบที่ลูกค้าจะย้ายเครือข่ายจาก DTAC เข้ามา และงบการเงินที่แข็งแกร่ง เงินปันผลสูง




 
“วิเชียร เมฆตระการ” ประธาน เจ้าหน้าที่ผู้บริหาร ADVANC คาดหวังประมูลใบอนุญาตคลื่น 3จี ย่าน 2.1 กิกะเฮิรตซ์ จำนวน 15 เมกะเฮิรตซ์ ที่จะใช้เงินทุนประมาณ 1.2-1.5 หมื่นล้านบาท จากกระแสเงินสดดำเนินงานเฉลี่ยปีละกว่า 4.8 หมื่นล้านบาท
ผลดีจากใบอนุญาตดังกล่าว นอกจากจะช่วยลดความเสี่ยงจากสัมปทานเดิมบนคลื่น 1800 เมกะเฮิรตซ์ และ 900 เมกะเฮิรตซ์ ที่ใกล้หมดอายุลงในปี 2556 และ 2558 ตามลำดับแล้ว ยังจะช่วยเพิ่มประสิทธิภาพการให้บริการและเพิ่มศักยภาพในการรองรับผู้ใช้บริการมากขึ้นด้วย
ทั้งนี้ การให้บริการ 3จี 2100 เมกะเฮิรตซ์ คาดว่าจะสามารถเปิดให้บริการประมาณเดือน เม.ย.-พ.ค. 2556
เขายืนยันว่า ADVANC จะสามารถจ่ายเงินปันผล 100% จากผลประกอบการได้เช่นเดิมในปี 2555-2558 โดยมีแผนของคลื่นความถี่ 900 เมกะเฮิรตซ์ และ 1800 เมกะเฮิรตซ์ รวมถึงศักยภาพของคลื่นความถี่ 2300 เมกะเฮิรตซ์
“จอน เอ็ดดี้ อับดุลลาห์” ประธานเจ้าหน้าที่บริหาร DTAC และ บริษัท ดีแทค เนทเวอร์ค กล่าวว่า เครือข่ายดีแทคพร้อมเต็มที่สำหรับการเข้าสู่การประมูลใบอนุญาตให้ใช้คลื่นความถี่ย่าน 2.1 กิกะเฮิรตซ์ (3จี) และบริษัทกำลังเตรียมตัวสู่การเป็นผู้ให้บริการเครือข่าย 3จี ที่ดีที่สุดสำหรับลูกค้าดีแทคและคนไทย
“ศุภชัย เจียรวนนท์” กรรมการผู้จัดการใหญ่และประธานคณะผู้บริหาร บริษัท ทรู คอร์ปอเรชั่น (TRUE) กล่าวว่า ขณะนี้บริษัทยังไม่ได้เจรจากับพันธมิตรรายใดเพื่อดำเนินธุรกิจใบอนุญาต 3จี บนคลื่น 2.1 กิกะเฮิรตซ์ จากก่อนหน้านี้ที่บริษัทมีแผนจะหาพันธมิตรต่างประเทศเพื่อจะเข้ามาช่วยเหลือด้านเทคโนโลยี การจัดซื้อ และการเชื่อมโยงระหว่างประเทศ 
“ยังไม่มีการคุย พันธมิตร ในหลักการโดยทั่วไปมีทั้งด้านเทคโนโลยีและการจัดซื้อ การเชื่อมโยงโครงข่ายระหว่างประเทศ ซึ่งล้วนเป็นยุทธศาสตร์สำคัญ ในประเทศร่วมมือไม่ได้อยู่แล้วแข่งกันอยู่ พันธมิตรส่วนใหญ่เป็นต่างประเทศ” นายศุภชัย กล่าว 
ทั้งนี้ บริษัทเตรียมพร้อมที่จะเข้าร่วมประมูลเต็มที่ และคาดว่าหลังได้รับใบอนุญาต 3จี ลูกค้าจะได้ราคาถูกลงในส่วนข้อมูล และคงจะเห็นมีการแข่งขันกันอย่างเต็มที่
ส่วนลูกค้าทรูในระบบ 2จี จะโอนย้ายไป 3จี หรือไม่นั้น คงปล่อยเป็นไปตามกลไกของตลาด ซึ่งอุปกรณ์มือถือระบบ 2จี ยังมีขายอยู่จำนวนมาก ขณะที่อุปกรณ์มือถือ 3จี ก็เริ่มทยอยออกมาในตลาดเพิ่มขึ้น 
พร้อมกันนั้น บริษัทยังเตรียมความพร้อมประมูลคลื่น 1800 เมกะเฮิรตซ์ เพื่อให้การบริการเป็นไปอย่างต่อเนื่อง ซึ่งต้องรอเงื่อนไขจาก กสทช. ก่อน 
ซิตี้กรุ๊ปลดประมาณการกำไรปี 2556 หุ้น ADVANC 20% และ DTAC 30% เพื่อสะท้อน
ประการแรก ค่าธรรมเนียมใบอนุญาต 1.5 หมื่นล้านบาท สำหรับ ADVANC และ DTAC สำหรับ 3 บล็อก รวม 15 เมกะเฮิรตซ์
ประการที่สอง การลงทุนสร้างโครงข่าย 3จี 4 หมื่นล้านบาท สำหรับ ADVANC และ DTAC 3 หมื่นล้านบาท ในช่วงปี 2556-2558
ประการที่สาม การโยกย้ายสมาชิกเข้าระบบ 3จี จาก 40% ภายในสิ้นปี 2556 เป็น 70-75% ในปี 2558
ประการที่สี่ เพิ่มต้นทุนด้านการตลาดและปรับปรุงเครือข่าย
ประการที่ห้า มีค่าใช้จ่ายโรมมิงเช่นเดียวกับค่าใช้จ่ายเครือข่าย 3จี ที่ใช้เวลาในการวางระบบ
ซิตี้กรุ๊ปเชื่อว่า ADVANc จะได้ดีจาก 3จี น้อยกว่า DTAC แต่เป็นหุ้นที่ปลอดภัยเพราะให้ผลตอบแทนที่มั่นคงเนื่องจาก
ประการแรก กำไรลดลงน้อยกว่า DTAC 
ประการที่สอง งบการเงินแข็งแกร่งหนี้ต่ำโดยหนี้เงินกู้ต่อทุนเพียง 0.4 เท่า หนี้สินสุทธิต่อทุน 0.3 เท่า หนี้สุทธิต่อกำไรก่อนหักดอกเบี้ย ภาษี และค่าเสื่อม โดยคาดว่าจะจ่ายปันผล 100% ภายใต้การเข้าประมูลใบอนุญาต 3จี คาดว่าจะทำให้อัตราผลตอบแทนปันผลลดลงเหลือ 5% ในปี 2556 ก่อนเพิ่มขึ้นเป็น 7% ในปี 2557
อย่างไรก็ตามการเข้าสู่เครือข่าย 3จี จะทำให้ ADVANC ได้ประโยชน์ในปี 25572558
ในระยะสั้น ADVANC จะมีรายได้เติบโตมากกว่า DTAC เพราะลูกค้าย้ายโครงข่ายไป ADVANC ช่วงที่ DTAC มีปัญหาเรื่องเครือข่าย
ทั้งนี้ DTAC มีปัญหาเรื่องเครือข่ายล่มตั้งแต่ไตรมาส 4 ปี 2554 ภายใต้การให้บริการระบบ 2จี ที่ทำให้ลูกค้าหลั่งไหลไปใช้บริการ ADVANC แทน แต่ในระยะยาวเครือข่ายจะถูกเปรียบเทียบภายใต้ระบบ 3จี และจะเป็นโอกาสให้ ADVANC เติบโตในระยะยาวภายใต้เครือข่ายที่มีคุณภาพ
“เราคาดว่า ADVANC และ DTAC จะให้บริการภายใต้เครือข่ายที่เพิ่มขึ้นในช่วงเวลาที่เข้าสู่ระบบ 3จี”
อย่างไรก็ตาม ซิตี้กรุ๊ปเชื่อว่า ในปี 2556 กำไรและอัตราผลตอบแทนของ DTAC จะลดลงแค่ 3% ที่ทำให้บริษัทตัดสินใจเพิ่มนโยบายปันผลเป็นขั้นต่ำ 80% ของกำไรสุทธิ และคาดว่าจะเพิ่มขึ้นในระยะสั้นเพื่อชดเชยความผันผวนของกำไร ทั้งนี้คาดว่าอัตราผลตอบแทนจะเป็น 5% ในปี 2557
ซิตี้กรุ๊ปเพิ่มเป้าหมาย ADVANC จาก 245 บาท เป็น 272 บาท และ DTAC จาก 101 บาท เป็น 131 บาท ผลจากใบอนุญาต 3จี ที่จะทำให้ประหยัดค่าใช้จ่ายจากส่วนแบ่งรายได้ค่าสัมปทานในระยะยาวได้ 2430% ในขณะที่ระยะสั้นการลงทุนจะฉุดกำไรทั้งสองบริษัทลงแต่คาดว่าจะทำกำไรได้ภายในสามปี
การมีระบบ 3จี จะทำให้ผู้เล่นอันดับหนึ่งและสองต้องเพิ่มเครือข่ายเพื่อให้บริการลูกค้าแข่งขันกันต่อไปในระยะยาว ดังนั้นศึกให้บริการโทรศัพท์มือถือครั้งนี้ยังไม่มีที่สิ้นสุด...